b'\n_START_ARTICLE_\nMarjan Tom\xc5\xa1i\xc4\x8d\n_START_SECTION_\n\xc5\xbdivljenje\n_START_PARAGRAPH_\nRodil se je 7. avgusta leta 1939 v Ra\xc4\x8dah pri Mariboru. Osnovno \xc5\xa1olo je obiskoval v Ra\xc4\x8dah in v Slivnici, gimnazijo pa v Mariboru. \xc5\xa0tudiral je slavistiko na Filozofski fakulteti v Ljubljani._NEWLINE_Kot slavist je pou\xc4\x8deval na Grahovem pri Cerknici, nato je vrsto let delal kot u\xc4\x8ditelj in mentor na dveh istrskih \xc5\xa1olah, O\xc5\xa0 Marezige in O\xc5\xa0 Gra\xc4\x8di\xc5\xa1\xc4\x8de, kjer je s svojimi u\xc4\x8denci zapisoval istrske \xc2\xbbpovedke\xc2\xab. Pod njegovim mentorstvom sta izhajala dva \xc5\xa1olska lista: Varda in Beka\xc4\x8di. Nekaj \xc4\x8dasa je bil zaposlen tudi kot \xc4\x8dasnikar in novinar na Radiu Koper, pri Primorskih novicah in pri Delu. Od leta 1986 je samostojni kulturni delavec. \xc5\xbdivi in ustvarja v Istri.\n_START_SECTION_\nDelo\n_START_PARAGRAPH_\nTom\xc5\xa1i\xc4\x8deva literarna zvrst je proza. Med njegovimi deli najdemo magi\xc4\x8dni realizem, znanstveno in psihofantastiko, satire, humoreske, komedije, groteske, eroti\xc4\x8dne in ljubezenske zgodbe, modrostne oziroma filozofske zgodbe, socialno-politi\xc4\x8dno prozo, svet otro\xc5\xa1ke domi\xc5\xa1ljije. V najznamenitej\xc5\xa1ih proznih delih prevladuje istrska tematika. Najpogostej\xc5\xa1e teme njegovega znanstvenofantasti\xc4\x8dnega pisanja so katastrofe, ki grozijo na\xc5\xa1i civilizaciji, stiki vesoljskih bitij z Zemljani in nove oblike vesoljskega komuniciranja._NEWLINE_Tom\xc5\xa1i\xc4\x8deva proza izhaja iz duhovnega in socialnega okolja \xc5\xa0avrinskih Brd, z vplivom istrske zgodovine, jezika in trdo\xc5\xbeivosti njenih ljudi. Druga dva vira sta njegov posluh za \xc4\x8dlovekovo notranjost, dialog in ustvarjalna domi\xc5\xa1ljija. S svojim \xc4\x8dutom za pravlji\xc4\x8dno in fantazijsko resni\xc4\x8dnost dokazuje medsebojno povezanost vsega \xc5\xbeivega._NEWLINE_Tom\xc5\xa1i\xc4\x8deva prva knjiga so satire in sanjske pripovedi Krog v krogu (1968). Po nekajletnem pisateljskem molku se je (1976\xe2\x80\x931984) posvetil pisanju scenarijev za risane filme Konija Steinbacherja. Po njegovih scenarijih je bilo posnetih osemnajst kratkih risank z dru\xc5\xbebenokriti\xc4\x8dno tematiko (Viba film)._NEWLINE_Najprej je pisal za odrasle, kasneje pa se je odlo\xc4\x8dil pisati tudi za otroke in mladino. Tom\xc5\xa1i\xc4\x8devo prvo mladinsko delo Super fra\xc4\x8de so zanimiv prikaz otro\xc5\xa1tva in samosvoje podoba surovega obdobja v nedavni preteklosti. Pisatelj skozi otro\xc5\xa1ke o\xc4\x8di govori o otro\xc5\xa1kih igrah, prijateljevanju z vrstniki, otro\xc5\xa1kih raziskovanjih, spopadu s \xc5\xa1olo, ob\xc4\x8dutku strahu, osamljenosti, druga\xc4\x8dnosti, zatekanju v domi\xc5\xa1ljijo, otro\xc5\xa1kem nasilju, nasilju odraslih, vojnih grozotah, lakoti, navezanosti na star\xc5\xa1e, otro\xc5\xa1kih ljubezenskih igricah, bratovskih sporih, sli po ma\xc5\xa1\xc4\x8devalnosti, najrazli\xc4\x8dnej\xc5\xa1ih stiskah, \xc5\xbeilavosti in trmoglavosti in o svojevrstni sre\xc4\x8di._NEWLINE_Doslej je objavil enajst romanov, osem zbirk novel in \xc4\x8drtic in osem mladinskih del. Predvajano je bilo devetnajst radijskih iger, humoresk in satir. Napisal je dvanajst dramskih tekstov._NEWLINE_Tom\xc5\xa1i\xc4\x8d je za svoje delo prejel ve\xc4\x8d nagrad. S svojim delom pa je prispeval tudi k literarnemu razvoju Slovenske Istre. Med drugim je deloval kot mentor istrskemu pesniku in pisatelju Edelmanu Jurin\xc4\x8di\xc4\x8du.'